钦定古今图书集成/明伦汇编/官常典/第311卷 > 张凤
## 钦定古今图书集成/明伦汇编/官常典/第311卷 > 张凤

按《明外史》本传：“凤字子仪，安平人。父益，官给事中，永
乐八年，从征漠北，殁于阵。凤登宣德二年进士，授刑
部主事，谳江西叛狱，平反数百人。正统三年，法司坐
事，尽系狱，遂擢凤本部右侍郎。以主事擢侍郎时未
有也。居数年，改南京户部。适尚书久未补，凤专主部
事，上言留都重地，宜岁储二百万石为根本计。从之”，
遂为令，南京粮储以都御史督之。至是命凤兼督。廉
谨善执法，号“板张。”秩满进左。景泰二年用陈循荐，擢
尚书。寻改兵部参赞机务。户部尚书金濂卒，召凤代
之。时四方兵息，而灾伤特甚。帝屡诏宽恤，凤偕廷臣
议上十事。明年复先后议上八事，咸报可。凤以灾伤
蠲赋多，国用益诎，乃奏言：“国初，天下田八百四十九
万馀顷。今数既减半，而水旱率蠲其租，国用何以给？
京畿及河南、山东无额田，甲方垦辟，乙即许其漏赋。
请准轻则征租，少助军国费。”给事中成章等劾凤擅
更祖制，杨穟等复争之。帝曰：“国初都江南，转输易。今
居极北，可守常制耶？”竟如凤议。四方报凶荒者，凤请
令御史勘实，议者非之。英宗复辟，调南京户部。居五
年卒。凤有孝行，性淳朴。故人死，聘其女为子妇，教其
子而养其母终身。同学友苏洪好面斥凤。及为凤属
官犹然，凤待之如初。